望淮篇示門人
作者：徐積
朝代：宋

paragraphs: 閑花落盡春無有，脚踏青紅望淮走。
到淮適值晚潮來，滿淮鼓吹風波吼。
傳聲急喚釣魚船，船未到時洗雙手。
買得船中雙白魚，便訪村前五青柳。
旋烹野茗問村醪，五柳陰中坐良久。
此行大略類陶潜，但乏黄花白衣酒。
操舟人去一點鷗，帆入雲開何處收。
孤鷗浴處依淺灘，修竿放餌投深流。
豈無野婦荷而汲，亦有老翁行且謳。
君看此景直幾錢，此時正是夕陽天。
便教金印大如斗，何似魚庵共釣船。
有人問君莫要說，懷中取出吟翁篇。